Anjing penuding

**Anjing penuding**, kadang-kadang dipanggil **anjing burung**, ialah sejenis *[[gundog]]* yang biasanya digunakan dalam pencarian buruan. *Gundog* dibahagikan secara tradisional kepada tiga kelas: anjing pengutip, anjing penggarah, dan anjing penuding. Nama "anjing penuding" berasal daripada naluri anjing ini untuk "menuding", dengan berhenti dan menghalakan muncungnya ke arah buruan. Ini menunjukkan lokasi buruannya kepada pemburu dan membolehkan mereka bergerak ke dalam jarak tembakan. Anjing penuding dibiakbakakan secara terpilih daripada anjing yang mempunyai banyak naluri penudingan dan penyokongan. Ia biasanya mula memperoleh naluri perburuannya pada usia kira-kira 2 bulan.

## Sejarah

Anjing penuding mungkin telah diturunkan daripada anjing dari Sepanyol, khususnya daripada anjing penuding lama Sepanyol (Furgus, 2002). Anjing penuding pada asalnya digunakan oleh pemburu yang menjaring buruan. Anjing membeku atau menge-*set* (seperti dalam seter, *setter*) dan membolehkan pemburu melemparkan jaring ke atas buruan sebelum ia menggarah. Anjing penggarah pula kerap digunakan oleh falkoner untuk menggarah buruan untuk burung pemangsa. Kebanyakan baka anjing penuding benua Eropah dikelaskan sebagai baka *gundog* serba guna atau kadang-kadang baka HPR (untuk *hunt, point, retrieve*, "memburu, menuding, dan mengutip"). Pembezaan ini dilakukan kerana baka serba guna dikembangkan untuk menemukan dan menuding buruan sebagaimana yang dilakukan oleh semua baka anjing penuding, namun juga dibiakbakakan untuk melaksanakan tugas perburuan lain juga. Pembezaan ini berkemungkinan timbul kerana sementara orang British mengembangkan baka yang pakar dalam tugas seperti penudingan, penggarahan, dan pengutipan dari darat atau dari dalam air, di Benua Eropah, anjing sama dilatih untuk dapat melaksanakan setiap tugas ini (walaupun kurang berkesan). North American Versatile Hunting Dog Association ("Persatuan Anjing Pemburu Serba Guna Amerika Utara") mentakrifkan keserbagunaan sebagai "anjing yang dibiakbakakan dan dilatih untuk memburu dan menuding buruan secara bebas, untuk mengutip di darat dan di dalam air, dan untuk menjejak haiwan tercedera di darat dan di dalam air". Sebagai contoh, anjing penuding berbulu pendek Jerman kerap digunakan untuk mengutip burung, iaitu pemburuan itik, manakala jangkaan agar anjing penuding Inggeris melakukan perkara sama adalah kurang lazim. Tidak seperti baka anjing penuding dan seter tulen, banyak anjing serba guna dibiakbakakan untuk bekerja di dalam semak tebal dan secara tradisional mempunyai ekor terpotong.

Westminster Kennel Club ditubuhkan pada awal tahun 1870-an dan import Inggeris awal kelab itu, "Sensation", masih digunakan sebagai logo kelab.

American Kennel Club diasaskan pada tahun 1884 dan anjing penuding merupakan antara baka pertama yang berdaftar dengan kedua-dua AKC dan Westminster Kennel Club. Sepanjang bertahun-tahun, AKC telah mengiktiraf banyak baka anjing penuding seperti anjing penuding berbulu pendek Jerman pada tahun 1930 dan anjing penuding berbulu dawai Jerman pada tahun 1959. AKC juga membangunkan program latihan dan pengujian untuk baka-baka anjing penuding; program-program ini menawarkan kesempatan untuk kedua-dua anjing dan pengendali mempamerkan kemahiran masing-masing. Ujian-ujian ini untuk anjing penuding bermula pada tahun 1986 dan Kejuaraan Gundog AKC bermula pada tahun 1993 - kejuaraan ini menyertakan anjing penuding bersama-sama dengan baka anjing pengutip dan baka bukan anjing pengutip lain.

## Penampilan
Anjing penuding terdapat dengan semua keragaman lapis bulu, daripada anjing berbulu pendek, kepada anjing berbulu dawai, kepada seter berbulu sutera. Kebanyakan baka cenderung untuk mempunyai suatu jenis tompok pada tubuhnya, sama ada kecil dan bulat, atau berbentuk bujur besar.

## Baka

Anjing penuding (dan seter) termasuk baka-baka berikut:
* Anjing penuding Inggeris
* Seter Gordon
* Seter Inggeris
* Seter Ireland
* Seter merah dan putih Ireland

Baka-baka berikut juga dianggap sebagai anjing pemburu serba guna:

* Anjing berjanggut Czech
* Grifon penuding berbulu dawai
* Anjing pengutip Labrador
* Anjing penuding Ariège
* Anjing penuding Auvergne
* Anjing penuding berbulu dawai Hungary
* Anjing penuding berbulu dawai Jerman
* Anjing penuding berbulu kasar Jerman
* Anjing penuding berbulu kasar Slovakia
* Anjing penuding berbulu panjang Jerman
* Anjing penuding berbulu pendek Hungary
* Anjing penuding berbulu pendek Jerman
* Anjing penuding besar Münster
* Anjing penuding Bourbonnais
* Anjing penuding Burgos
* Anjing penuding du Puy (pupus)
* Anjing penuding Friesland
* Anjing penuding Galicia
* Anjing penuding Itali
* Anjing penuding kecil Münster
* Anjing penuding lama Denmark
* Anjing penuding Navarra
* Anjing penuding Perancis (dua saiz: jenis Gascogne yang lebih besar dan jenis Pyrénées yang lebih kecil)
* Anjing penuding Portugis
* Anjing penuding Saint-Germain
* Pudelpointer
* Spaniel Bretagne
* Spaniel Perancis
* ''Spinone'' Itali
* Anjing Weimar

## Lihat juga
* Senarai baka anjing
* Anjing penuding lama Sepanyol, baka anjing pupus yang dipercayai sebagai baka anjing penuding pertama

## Kutipan

## Bibliografi umum
*